Hr siseminister Lauri Läänemets
Hr Päästeameti peadirektor Margo Klaos                          24.07.2024  K:17

Muuseumialane koostööpakkumine

Vabatahtlik tuletõrje loodi Järva-Jaani meeste ja naiste poolt 125 aastat tagasi. Sellest alates, on tule tõrjumisega, seltsitegevusega ja ajaloo säilitamisega Järva-Jaanis järjepidevalt tegeletud. MTÜ Järva-Jaani Tuletõrje Selts on alates 1999 aastast tegelenud lisaks päästetöö- ja ennetustööalasele tegevusele, tuletõrje ajaloo eksponeerimisega tuletõrjemuuseumis. Meie kogudes on palju erinevaid fotosid, albumeid, raamatuid, märke, dokumente, lippe, riietuselemente, tuletõrjevarustust, kustuteid, pumpasid, pritse, redeleid, hobuvankreid, tuletõrjeautosid ja palju muud tuletõrje ja pääste ajalooga seonduvat. 2019. aastal valmis Euroopa Regionaalarengu Fondi poolt toetatud projekti „Järva-Jaani vanatehnika muuseumide keskus” raames vanatehnika eksponeerimiseks ja korrastamiseks viilhall ning restaureeritud muuseumide keskus, kuhu laienes ka senini vanas pritsikuuris eksponeeritud tuletõrjemuuseumi ekspositsioon.
Seoses Covid-19 kriisi järgse ajaga, Ukrainas toimuva sõjaga, üldise hindade tõusuga ja majanduslangusega on paraku tekkinud olukord, kus muuseumide keskuse piletimüügist saadava tuluga ei ole võimalik enam muuseumide keskuse püsikulusid täielikult ära katta. Senini oleme napilt ots-otsaga välja tulnud, katnud kulusid varasemate tulude arvelt ning otsinud erinevaid toetusi. Vaadates käesoleva aasta sügisesse, näitab meie finantsprognoos, et kahjuks meie vahendid saavad otsa. Seetõttu oleme asunud otsima erinevaid lahendusi olukorra lahendamiseks, et saaksime Järva-Jaanis jätkata tööd, mida oleme seni teinud väärika pääste ajaloo kogumise ja eksponeerimisega.
Selleks, et Järva-Jaani piirkonnas saaks Päästeameti toetusega edasi tegutseda vabatahtlik päästekomando, on moodustatud eraldi mittetulundusühing Järva-Jaani Vabatahtlik Päästekomando, mis võtab alates 01.01.2025.a. Järva-Jaani Tuletõrje Seltsilt üle vabatahtliku päästekomando päästetööalase koostöölepingu ja selle täitmiseks vajaliku tehnika, varustuse jm vajalikud varad.
MTÜ Järva-Jaani Tuletõrje Seltsi allüksusteks jäävad tuletõrjemuuseum, vanatehnika varjupaik ja kinomuuseum.
Eelnevaga seoses teeb MTÜ Järva-Jaani Tuletõrje Selts ettepaneku arutada tekkinud olukorda ning üheskoos arutada võimalikke lahendusi. Ühe võimalusena pakume omalt poolt välja muuseumide keskuse ruumide rentimist Pääste Elamuskeskuse või Eesti Tuletõrjemuuseumi jaoks, tuletõrje ja pääste ajaloo eksponeerimiseks, museaalide hoiustamiseks, renoveerimiseks 

jms. Muuseumide keskuses (Lai 1, Järva-Jaani), on hetkel kasutada läbi kahe ja poole korruse netopinda 1518,7 m2, millest köetavat pinda on 1143,9 m2, kütmata pinda 374,8 m2, sh avatud 
pinda läbi kahe korruse 139 m2. Lisaks sõidukite eksponeerimiseks kütmata viilhall 502 m2. Ülalpidamiseks on kulunud  aastas ca 12000 eurot.
Palume leida Teil lähiajal võimalus tulla Järva-Jaani ja teile sobival ajal kohtuda meie seltsi esindajatega.

Lugupidamisega
Tuve Kärner
Järva-Jaani Tuletõrje Seltsi esimees

	

________________________________________________________________________